**Eesti Rahva Muuseum**

## Küsimusleht nr 202

# Elu nõukogude vangimajades ja -laagrites

Lugupeetud vastaja!

Elu nõukogude vangimajades ja -laagrites on osa meie rahva ajaloost. See on paljudele vastajatele hell teema, aga vajab kirjapanemist. Igal vangisolnul on oma elulugu, praegune kü­simustik on vaid abivahend mälestuste kirja­panemisel. Mõndagi on ununenud, kirjutage seda, mida mäletate.

Muuseum on tänulik iga töö, ka väikese eest. Lisaks küsimuslehele vastatule on kõik muud sellekohased andmed teretulnud Aines on mõeldud teaduslikuks uurimistööks. Soovi kor­ral on anonüümsus tagatud. Et tööd lähevad köitmisele, siis palun lehe igast servast jätta umbes 3 cm tühjaks.

1. Ees- ja perekonnanimi.

2. Sünniaeg ja koht.

3. Praegune elukoht.

4. Elukoht enne arreteerimist. Kellega koos elasite?

5. Haridus enne arreteerimist. Kas Teil oli õpi­tud eriala? Kus õppisite? Mis tööd tegite enne arreteerimist?

1. Kus, millal, kuidas ja mis süüdistuse alusel Teid arreteeriti? Kes olid arreteerijad? Kuidas käitusid arreteerijad, kuidas käitusite Teie arre­teerimisel? Kas Teie arreteerimisel ajal või hil­jem tehti Teie kodus läbiotsimine? Kes olid läbiotsijad, kas nad võtsid Teie kodust midagi kaasa?
2. Kuhu Teid pärast arreteerimist viidi? Mis­sugune see kinnipidamiskoht (vangla) oli? Kas seal oli teisi vangistatuid? Kui teate nende ni­mesid, milles neid süüdistati ja nende edasist saatust, kirjutage. Kuidas suhtusid teised van­gistatud Teisse?
3. Kus ja missugune oli Teie magamisase? Kui palju ja missugust toitu anti? Kas saite kodust (või mujalt) toidupakke?
4. Kas ja kuidas toimus vangimajas salajane sidepidamine kambrite vahel?
5. Kui olite enne kohut mitmes vangimajas, siis kirjeldage neid ja seda, kuidas Teid ja teisi vange koheldi.
6. Kas enne arreteerimist kutsuti Teid üle­kuulamisele? Kuhu? Kuidas toimusid ülekuula­mised enne ja pärast vangistamist? Kes olid uurijad? Mida küsiti? Mis kellaaegadel toimu­sid ülekuulamised? Kas ülekuulamised olid eesti või vene keeles? Kas ülekuulamisel oli tõlk (mis rahvusest)?
7. Kas Teid ähvardati ülekuulamisel (sõnaga, relvaga)? Missugused olid ähvardused? Kas Teid löödi (peksti) ülekuulamisel? Kes? Kui­das? Kas kasutati muid piinavaid mõjutus­vahendeid (ei lubatud magada, valgustatud ruum päeval ja öösel, tugev heli jms)?
8. Kas ülekuulamisprotokoll anti Teile läbi lugeda? Kas venekeelne ülekuulamisprotokoll tõlgiti? Kas Teid sunniti alla kirjutama üle­kuulamisprotokollile, milles oli kirjas seda, mi­da Te polnud rääkinud?
9. Kas vanglas oli kartser? Missugune see oli, kuidas seal vange koheldi? Kas Teie olite kart­seris? Miks?
10. Kas nägite kinnipidamiskohtades (vanglas) pekstud inimesi või kuulsite nende karjeid? Kus? Millal?
11. Kui kaua olite vanglas enne kohut (karis­tuse määramist)? Kas karistus määrati tagaselja (kes määras, kus) või mõisteti kohtus? Kui karistuse mõistis kohus, siis kus, kuidas ja kaua kohus toimus? Milles Teid süüdistati? Kes olid kohtunikud? Kas kohtus oli kaitsja? Kas oli tunnistajaid? Mis keeles kohus toimus? Kui kohus toimus vene keeles, kas oli tõlk (mis rah­vusest)?
12. Missuguse paragrahvi järgi (milles) Teid süüdi tunnistati? Missugune karistus Teile mõisteti (määrati)? Kuidas suhtusite karistusse?
13. Kas Teie vangisoleku ajal mõisteti surma­otsuseid? Kellele? Missugune oli surmamõiste­tute edasine saatus?
14. Kas olite veel pärast kohut vangimajades? Kus? Missugused need olid, kes seal olid? Kas teate nimesid? Missugused olid elutingimused nendes vangimajades? Kuidas Teid koheldi?
15. Kuidas transporditi vange? Kust ja kuhu on Teid transporditud? Missugused olid trans­pordivahendid (auto, rong jm)? Missugune oli vagun ja selle sisemus? Kus olid magamis­narid? Kas vagunil olid aknad? Missugused need olid? Kuidas suleti uksed? Kui palju oli vagunis vange? Kui palju ja missugust toitu an­ti? Kuidas saite vett? Kus olid valvurid, kuidas olid nad relvastatud? Kuidas käitusid valvurid vangidega?
16. Kas valvurid, otsides vaguni seintes ja põ­randates põgenemiseks tehtud läbilõikeid, ko­putasid vahetevahel neid puuhaamritega? Kui sageli ja kuidas seda tehti?
17. Missugune oli rongi marsruut? Kui kaua sõitsite? Kus olid peatused, mida seal tehti? Mida on meelde jäänud raudteeäärsest ümbru­sest ja inimestest? Kus oli rongi (vaguni) lõpp-peatus?
18. Mil viisil liikusite rongi (vaguni) lõpp-pea­tusest edasi? Kuhu?
19. Kas Teie liikusite vangide jalgsitapiga? Kui pika maa käisite?
20. Kas Teil tuli ööbida lageda taeva all? Kus? Millal?
21. Kuidas nimetati seda vangilaagrit, kus Teie olite, kus see asus (rajoon, oblast)?
22. Missugune see vangilaager oli? Millega oli see ümbritsetud? Kas ja kus olid vahitornid? Missugune oli laagrit ümbritsev loodus? Mis­sugune oli selle paikkonna kliima?
23. Missugused olid laagris barakid? Millest olid ehitatud nende seinad, katused, ahjud, põ­randad? Kuidas barakid sooja pidasid?
24. Missugune oli barakkide sisustus – maga­misasemed, lauad, istmed jm? Missugused olid valgustusvahendid? Missugused olid vangide elutingimused?
25. Kuidas tegid vangid tuld, kui ei olnud tule­tikke?
26. Missugused ja millest olid ehitatud laagri teised ehitused – saun, söökla, ambulatoorium jm?
27. Kui palju oli laagris vange? Missugused olid nende karistused? Kui palju oli laagris poliit-, kui palju kriminaalvange? Mis rahvu­sest olid vangid? Kui palju oli eestlasi? Kui on meeles nimed ja teate nende saatusest, kirju­tage.
28. Kes olid laagri ülemused? Kuidas nad käi­tusid vangidega?
29. Kes olid vangivalvurid? Kuidas nad käitu­sid vangidega? Kas valvurid lõid või tulistasid vange, kas oli surnuks tulistamise juhtumeid? Kus? Millal? Kas oli inimlikke valvureid? Kas esines vestlusi valvurite ja vangide vahel? Mil­lest räägiti? Kas valvuritel oli hüüdnimesid? Millised?
30. Mis tööd tegid vangid? Kus nad töötasid? Missugune oli töösse suhtumine ja tööviljakus? Mis tööd tegite Teie? Kes olid töödejuhatajad (kümnikud, brigadirid jt)? Kuidas nad käitusid alluvatega? Kas töödejuhatajatel oli hüüd­nimesid? Millised?
31. Mis ametikohtadel (rätsep, laohoidja, kokk, arst jt) olid laagris vangid? Missugused olid ametimeeste elutingimused?
32. Missugune oli vangi päev laagris? Millal oli äratus? Millal olid söögiajad? Millal algas, mil­lal lõppes töö? Mida tegid vangid pärast tööd? Millal oli magamaminek? Kas vangidel oli puhkepäevi?
33. Kas oli tööõnnetusi? Missugused need olid? Kas oli surmajuhtumitega tööõnnetusi?
34. Kuidas valvati vange, kui nad käisid laag­rist väljaspool tööl?
35. Kas ja kuidas suhtlesid vangid väljaspool laagrit elavate vabade inimestega?
36. Kas laagris oli vabakäiguvange? Kui suur oli nende liikumisvabadus väljaspool laagrit?
37. Kuidas tehti vangide üleloendusi? Kas ja kuidas otsiti laagris vange ja barakke läbi?
38. Missugust toitu ja kui palju anti laagris vangidele? Kuidas oli korraldatud toitlusta­mine? Kas ja kuidas sõltus toidu hulk töö­normide täitmisest? Kas esines leiva vahetamist tubaka vm vastu? Kuidas see vang, kes leiba tubaka vastu vahetas, vangielu raskustele vastu pi­das?
39. Kas ja missuguseid looduslikke taimi saite kasutada toiduks?
40. Kas esines nälga? Millal oli toidupuudus kõi­ge suurem?
41. Missugune oli vangide rõivastus? Kas laagris oli lutikaid, vangide rõivastes täisid? Kuidas tehti nende tõrjet?
42. Kas saite kodust pakke? Millal hakkasite pakke saama? Kui tihti neid saite, mida Teile saadeti? Kas pakid saadi kätte puutumatult või oli nendest midagi ära võetud? Kui kaua olid pakid teel? Kas paki saaja andis toitu ka teis­tele? Kellele?
43. Kas Teie vangisoleku ajal said vangid töö­tasu? Kui palju?
44. Kas Teie laagrisoleku ajal oli seal pood? Mida müüdi?
45. Kas Teil oli kodustega kirjavahetus? Kui tihti võis vang kirju saata? Kas saite saata või saadeti Teile salaja kirju? Kuidas?
46. Kirjeldage vangide omavahelist suhtlust, vestlusteemasid, arvamusi. Kuidas kohanesite vangilaagri eluga? Kellega sõbrunesite? Mis­sugused olid probleemid vene keeles rääkimi­sega? Kas tundsite/tunti huvi teiste keelte vastu?
47. Kui Teile on meelde jäänud mõned ere­damad isikud, kirjeldage neid.
48. Kas paistis silma laagris olevate rahvuste eripära? Kuidas?
49. Kas laagris oli alla kuueteist aasta vanuseid vange? Kui palju? Mida nad laagris tegid?
50. Kas nais- ja meesvangid olid samas või erinevates laagrites? Missugune oli nendevahe­line suhtlemine?
51. Kas laagris sündis lapsi? Mis nendest edasi sai?
52. Mis haigusi põdesid vangid? Mille puhul anti tööst vabastus? Kas Teie olite haige? Kas olite haiglas? Kuidas raviti? Kes olid arstid, kes õed?
53. Kas vangid vigastasid iseend, et haiglasse saada? Kas simuleeriti haigusi? Kuidas?
54. Kui laagris suri vange, millised võisid olla surma põhjused? Millal suri vange kõige roh­kem? Kuhu ja kuidas neid maeti? Kes mattis? Missugused olid matmispaigad? Kuidas neid tähistati?
55. Missugused olid laagris poliit- ja krimi­naalvangide suhted? Kes olid platnoid? Kas selles laagris, kus Teie olite, oli neid? Kas plat­noidel oli tätoveeringuid? Missuguseid? Kes oli plat­noide pealik? Mida platnoid laagris tegid? Missugused olid platnoide ja teiste vangide ning platnoide ja laagriülemuste suhted? Kas platnoidel ja laagriülemustel oli hüüdnimesid? Millised?
56. Kes olid suukad? Kas neid oli laagris? Missugused olid suukade suhted teiste vangide ja ülemustega?
57. Kas laagris oli vangide vahel kaklusi? Kas tehti omakohut? Miks? Kas uustulnukaid pandi millegagi proovile? Kuidas?
58. Kas esines vangi tapmist vangi poolt? Mis põhjustel?
59. Kas laagris vangide hulgas oli nuhke? Kui­das nuhke värvati? Kuidas teised vangid said teada, kes on nuhk?
60. Kas esines nn tugevama õigust, vargusi ja röövimisi? Kas Teilt varastati või rööviti mi­dagi?
61. Kas esines laagrist põgenemisi? Kes põge­nes? Kuidas? Missugune oli põgeneja edas­pidine saatus? Kui ta tabati, mis temaga tehti?
62. Kas laagris oli kartser? Missugune see oli? Mille pärast sinna pandi? Mida anti kartseris süüa? Kas Teie olite kartseris? Miks?
63. Kas laagris oli vangide streike ja mässe? Mille pärast? Millal? Kuidas neid organiseeriti, kuidas need toimusid, kuidas neid maha suruti? Kas teate teistes vangilaagrites toimunud strei­kidest ja mässudest?
64. Kas laagris oli lauluansambel (-koor), or­kester, näitering? Kes nendes olid, kes neid juhendas? Kus need esinesid?
65. Kas ja missuguseid kinofilme näidati laag­ris? Kas laagris peeti poliitloenguid?
66. Missuguseid ajalehti, ajakirju ja raamatuid lugesite laagris? Kust neid saite? Kas laagris oli lubatud lugeda eestikeelseid raamatuid ja aja­kirjandust?
67. Missuguseid tähtpäevi tähistasid eestlased laagris? Kuidas? Mida tegite jõulude ajal? Mis­suguseid tähtpäevi tähistasid teistest rahvustest vangid?
68. Kas vangid laulsid vahel grupis? Millal? Kes? Mis laule? Kas vangid lõid uusi laule? Kui teate nende sõnu, kirjutage. Kirjeldage muid meelelahutusi (kaardimäng, tembud jm).
69. Tooge näiteid laagrisõnavarast, kõnekään­dudest ja väljenditest (näit koputaja – nuhk, tšifir – kange tee).
70. Kas teate, kes kirjutas laagris luuletusi? Kas Teie kirjutasite luuletusi? Kui luuletused on säilinud, siis kirjutage soovi korral.
71. Kas esines juhtumeid, kus vangid pidasid vangidele ettekandeid? Kes pidas, mis teemadel esineti?
72. Kas Teie vangisoleku ajal pidas vang van­gidele vaimulikku jutlust? Kes? Kus? Kuidas suhtusid sellesse ülemused?
73. Kui olite mitmes laagris, siis kirjeldage, missugused need laagrid olid, mis tööd tegite, missugused olid vangide elutingimused.
74. Missugused muutused toimusid vangide elutingimustes Teie vangisoleku ajal?
75. Kas pärast vangisolekut olite asumisel? Kus (asula, külanõukogu, rajoon, oblast)? Mis tööd tegite asumisel?
76. Kui kaua olite vangis, kui kaua asumisel? Kas Teie pere liikmeid represseeriti Teie vangisoleku ajal ja pärast seda? Keda? Kuidas?
77. Kuidas ja millal Teid vabastati? Kuidas sõitsite, millal jõudsite koju?
78. Kuidas suhtusid sugulased ja tuttavad Teis­se pärast vabanemist?
79. Missugune on Teie hinnang elule nõukogu­de vangimajades ja ‑laagrites?
80. Mis tegi vangi elu vanglates ja laagrites raskeks? Mis aitas Teil raskustest üle saada, mis aitas ellu jääda? Missugused olid põhjused, mis aitasid vangidel nõukogude vangimajades ja -laagrites rasketes tingimustes ellu jääda?
81. Kas ja missuguseid takistusi tehti Teile vangisoleku pärast elu- ning töökoha ja hari­duse saamisel? Kas tehti muid takistusi?
82. Kas teate, kes kirjutas vangis päevikut? Kus see päevik praegu on? Kas Teil on fotosid vangisoleku ajast? Kas Teil on alles vangist kodustele saadetud kirju? Kas Teil on vangis saadud kirju? Kas Teil on vangisolekuga seotud dokumente? Kas lubate teha fotodest, kirjadest ja dokumentidest muuseumile koopiaid? Kogu­me ka vangide rõivaid ja muid esemeid.

Aprill 1998

Edgar Saar